చెన్నై: అన్నాడీఎంకే వర్గాల విలీనానికి శుభం కార్డు పడనున్నట్టు మాజీ ముఖ్యమంత్రి పన్నీర్ సెల్వం సంకేతాలిచ్చారు. అన్నాడీఎంకేలోని పళని స్వామి, పన్నీర్ సెల్వం గ్రూపుల మధ్య కొద్దికాలంగా జరుగుతున్న 'విలీనం' చర్చలు దాదాపు కొలిక్కివచ్చాయి. రాజీ ఫార్ములా కూడా ఖరారైనట్టు సమాచారం. 'విలీనం చర్చల ప్రక్రియ సజావుగా సాగుతున్నట్టు ఇప్పటికే చెప్పాను. విలీనం దిశగా మరో అడుగు పడింది. మీరు కోరుకున్నట్టే మంచి నిర్ణయం త్వరలోనే వెలువడుతుంది' అని పన్నీర్ సెల్వం ఆదివారంనాడు తన వర్గీయులతో సమావేశానంతరం మీడియాతో మాట్లాడుతూ చెప్పారు. పార్టీ ఐక్యంగా ఉందని, ఫ్యామిలీ రాజకీయాలకు తావులేదని వివరించారు.  కాగా, అన్నాడీఎంకే ఇరుపక్షాల మధ్య కుదిరిన అంగీకారం ప్రకారం పన్నీర్ సెల్వంకు ఉప ముఖ్యమంత్రి పదవి దక్కనుంది. ఆయన వర్గీయులు కొందరికి హోం శాఖ వంటి మంత్రి పదవులు దక్కనున్నాయి. ఆర్థిక శాఖ మాత్రం పళనిస్వామి వర్గీయుల చేతుల్లోనే ఉంది. శశికళను పార్టీ నుంచి బహిష్కరించేందుకు కూడా ఇరువర్గాల మధ్య సూత్రప్రాయంగా అంగీకారం కుదిరినట్టు సమాచారం. అలాగే తదుపరి ఎన్నికల వరకూ పార్టీ స్టీరింగ్ కమిటీకి పన్నీర్ సెల్వం నేతృత్వం వహిస్తారు. ఇరు వర్గాల అవగాహన ప్రకారం కొద్దికాలం పాటు పార్టీకి పన్నీర్ సెల్వం, ప్రభుత్వానికి పళనిస్వామి నాయకత్వం వహిస్తారు.
chennai: annadienke vargala viliinaaniki shubham kaardu padanunnattu maji mukhyamantri pannir selvam sanketaalichaaru. annadienkeloni palani swami, pannir selvam groopula madhya koddikaalamgaa jarugutunna 'vileenam' charchalu daadaapu kolikkivachayi. raji farmula kuudaa khararainattu samacharam. 'vileenam charchala prakriya sajavuga saagutunnattu ippatike cheppaanu. vileenam disagaa maro adugu padindi. meeru korukunnatte manchi nirnayam twaralone veluvadutundi' ani pannir selvam aadivaaramnaadu tana vargeeyulatho samavesanantaram meediatho maatlaadutuu cheppaaru. party aikyamgaa undani, famili raajakeeyaalaku tavuledani vivarinchaaru.  kaga, annadienke irupakshaala madhya kudirina angeekaaram prakaaram pannir selvanku upa mukhyamantri padavi dakkanundi. aayana vargeeyulu kondariki homem saakha vanti mantri padavulu dakkanunnayi. aardhika saakha maatram palaniswamy vargeeyula chetullone undi. sasikalanu party nunchi bahishkarinchenduku kuudaa iruvargaala madhya suutrapraayamgaa angeekaaram kudirinattu samacharam. alaage tadupari ennikala varakuu party steering kamiteeki pannir selvam netrutvam vahistaaru. iru vargala avagaahana prakaaram koddikaalam paatu paarteeki pannir selvam, prabhutvaaniki palaniswamy naayakatvam vahistaaru.